9/2000. (VIII. 4.) SzCsM rendelet
a személyes gondoskodást végző személyek továbbképzéséről és a szociális szakvizsgáról
A szociális igazgatásról és szociális ellátásokról szóló 1993. évi III. törvény 132. §-a (2) bekezdésének f) pontjában foglalt felhatalmazás alapján a következőket rendelem el:

Szakmai továbbképzés
1. § (1) A szociális, illetőleg a gyermekjóléti és gyermekvédelmi tevékenységet végző személyek (a továbbiakban: személyes gondoskodást végző személyek) - (3) bekezdésben foglalt eltéréssel - folyamatos szakmai továbbképzésben kötelesek részt venni (a továbbiakban: továbbképzésre kötelezettek).

(2) E rendelet alkalmazásában

a) személyes gondoskodást végző személy az, aki

aa) a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendeletben, vagy a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló 15/1998. (IV. 30.) NM rendeletben meghatározott képesítési előírásokhoz kötött tevékenységet (a továbbiakban együtt: képesítéshez kötött tevékenység) főállásban, munkaviszonyban vagy közalkalmazotti jogviszonyban, hivatásos nevelőszülői jogviszonyban vagy szociális, illetőleg gyermekjóléti és gyermekvédelmi vállalkozás keretében végez, és

ab) a képesítési előírásoknak megfelelő szakképesítéssel rendelkezik;

b) főállásnak több egyidejűleg fennálló munkaviszony vagy közalkalmazotti jogviszony esetén az tekintendő, amelyben a munkaidő hosszabb, azonos hosszúságú munkaidejű munkaviszonyok vagy közalkalmazotti jogviszonyok esetén pedig az, amelyiket korábban létesítették;

c) egyéb felsőfokú végzettséggel rendelkező személy az, aki a képesítési előírásoknak megfelelő olyan felsőfokú végzettséggel rendelkezik, amely nem minősül felsőfokú szociális alapvégzettségnek vagy felsőfokú szociális végzettségnek;

d) jelölt a jogszabály által szociális alapvizsgára, illetve szakvizsgára kötelezett, vagy önként jelentkező személy.

(3) A személyes gondoskodást végző személy mentesül a továbbképzési kötelezettség alól, ha a reá irányadó öregségi nyugdíjkorhatár eléréséhez öt évnél rövidebb idő van hátra.

2. § (1) A továbbképzési kötelezettség minősített továbbképzésen való részvétellel teljesíthető. A továbbképzés továbbképzési időszakokban történik. A továbbképzési időszak tartama öt év. A továbbképzési időszak kezdete munkaviszonyt, közalkalmazotti jogviszonyt vagy hivatásos nevelőszülői jogviszonyt létesítők, illetőleg a képesítési előírásnak megfelelő szakképesítést megszerzők esetében a munkába állás, a foglalkoztatás megkezdésének, illetőleg a szakképesítés megszerzésének napja. A szociális, illetőleg gyermekjóléti, gyermekvédelmi vállalkozási tevékenység (a továbbiakban együtt: szociális vállalkozás) esetében a továbbképzési időszak kezdete a tevékenység megkezdésének napja. Azon személyek számára, akik az előírt továbbképzési időszak vége előtt teljesítették a továbbképzési kötelezettségüket, az új továbbképzési időszak csak az előírt továbbképzési időszak letelte után indul.

(2) A továbbképzési időszak megszakad, ha a továbbképzésre kötelezettnek az 1. § (2) bekezdésének aa) pont szerinti munkaviszonya, közalkalmazotti jogviszonya vagy hivatásos nevelőszülői foglalkoztatási jogviszonya megszűnik, illetőleg a szociális vállalkozási tevékenységgel felhagy. Ha a továbbképzési időszak megszakadását követő egy éven belül a továbbképzésre kötelezett újólag az 1. § (2) bekezdésében megjelölt képesítéshez kötött tevékenységbe kezd, illetőleg arra vonatkozóan munkaviszonyt, közalkalmazotti jogviszonyt vagy hivatásos nevelőszülői foglalkoztatási jogviszonyt létesít, a továbbképzési időszak továbbfolytatódik, és a megszakadásig megszerzett pontokat a továbbképzési pontok teljesítésekor [3. § (2) bekezdés] figyelembe kell venni.

(3) A továbbképzési időszakba - a (4) bekezdésben meghatározott kivétellel - nem számít bele az az idő (a továbbiakban: szünetelés), amely alatt a továbbképzésre kötelezett terhességi-gyermekágyi segély, gyermekgondozási segély, gyermekgondozási díj igénybevétele miatt vagy egyéb okból három hónapot meghaladóan fizetés nélküli szabadságot vesz igénybe.

(4) Ha a szünetelés ideje alatt a továbbképzésre kötelezett megszerzi a 3. § (2) bekezdésben meghatározott pontokat, ezzel teljesíti továbbképzési kötelezettségét, és a szünetelés időtartama teljes egészébe beszámít a továbbképzési időszakba.

(5) Ha a szünetelés ideje alatt a továbbképzésre kötelezett a 3. § (2) bekezdésében meghatározott pontoknak csak egy részét szerzi meg, a szünetelés időtartama nem számít be a továbbképzési időszakba, de a megszerzett pontokat a szünetelés után figyelembe kell venni.

(6) Teljesíti a továbbképzési kötelezettségét az, aki az adott továbbképzési időszak alatt

a) a munkaköréhez kapcsolódó területen

aa) az Országos Képzési Jegyzékben szereplő szakképesítést vagy felsőfokú alapképzésben oklevelet szerez,

ab) felsőfokú végzettség esetén kiegészítő alapképzésben vagy szakirányú továbbképzésben második vagy további oklevelet szerez,

ac) tudományos fokozatot szerez;

b) szociális szakvizsgát vagy pedagógus-munkakörben történő foglalkoztatás esetén pedagógus szakvizsgát tesz.

3. § (1) A továbbképzési kötelezettség teljesítésének mérése pontozással (a továbbiakban: továbbképzési pontérték) történik.

(2) A továbbképzésre kötelezettnek egy továbbképzési időszak alatt felsőfokú végzettség esetén 80, egyéb szakképesítés esetén 60 pontot kell megszereznie.

(3) Ha a továbbképzésre kötelezett más jogszabály alapján is köteles továbbképzésben részt venni és ezen kötelezettségének eleget tett, csak a (2) bekezdésben meghatározott pontok felét kell megszereznie. Ez a kedvezmény csak akkor érvényesül, ha a továbbképzésre kötelezett a más jogszabály alapján teljesített továbbképzést az adott továbbképzési időszak alatt, vagy az azt közvetlenül megelőző egy éven belül teljesíti. A más jogszabály alapján teljesített továbbképzés teljesítési idejének meghatározásakor a továbbképzésen történő részvételről kiállított igazolás, illetve bizonyítvány kiállításának az időpontja az irányadó.

(4) Továbbképzési pontérték az (5) bekezdésben meghatározott és a 4. § (7) bekezdése szerint közzétett minősített továbbképzési programokon történő részvétellel szerezhető.

(5) A minősített továbbképzési programok a következők:

a) továbbképzés céljából szervezett tanfolyam: az elméleti és gyakorlati foglalkozások keretében egyes szakmai témaköröket legalább 30 órában feldolgozó, számonkéréssel végződő képzés, amelyen való részvétellel legalább 30, legfeljebb 50 továbbképzési pont szerezhető;

b) szakmai személyiségfejlesztő foglalkozás: a szakmai önismeretet, készséget, képességet fejlesztő legalább 25 órából álló csoportmunkát - ideértve az esetmegbeszélő és szupervíziós csoportot is - feltételező foglalkozás, amelyen való részvétellel legalább 25, legfeljebb 35 továbbképzési pont szerezhető;

c) szakmai tanácskozás: a szociálpolitika, a gyermekvédelem vagy a gyermekjóléti, illetőleg a szociális gondoskodás témakörében szervezett legalább öt előadásból álló rendezvény, amelyen való részvétellel legalább 5, legfeljebb 10 továbbképzési pont szerezhető;

d) külföldi vagy hazai tanulmányút: egy adott szakmai téma tanulmányozására, gyakorlati tapasztalatok elsajátítására szervezett legalább háromnapos tapasztalatcsere, amelyen való részvétellel legalább 10, legfeljebb 20 továbbképzési pont szerezhető;

e) szakmai műhely: egy év alatt legalább hat fórumot (találkozást) tartó, alkalmanként egy-egy szakmai témát napirendre tűző rendezvénysorozat, amelyen négy vagy több alkalommal való részvétellel legalább 10, legfeljebb 20 továbbképzési pont szerezhető.

(6) A továbbképzési pontértékek teljesítéséhez legalább egy továbbképzés céljából szervezett tanfolyamon való részvétel szükséges.

(7) A továbbképzés szervezője a minősített továbbképzési programon való részvételről az 1. számú melléklet szerinti igazolást adja ki.

4. § (1) Minősített továbbképzési programot - a továbbképzés céljából szervezett szakmai tanfolyam kivételével - bármely természetes vagy jogi személy, illetve jogi személyiséggel nem rendelkező szervezet szervezhet. Szakmai tanfolyam szervezésére csak

a) államilag elismert szociális vagy gyermekvédelmi képzést folytató képzőhely - feltéve, hogy a legutolsó képzést a továbbképzési program benyújtását megelőző három éven belül fejezték be -, továbbá

b) a szociális igazgatásról és szociális ellátásokról szóló 1993. évi III., illetve a gyermekek védelméről és a gyámügyi igazgatásról szóló 1997. évi XXXI. törvény alapján kijelölt módszertani feladatokat ellátó szociális, gyermekjóléti, valamint gyermekvédelmi intézmény

jogosult, feltéve, ha a felnőttképzésről szóló 2001. évi CI. törvény (a továbbiakban: Fktv.) 8. §-ában szabályozott felnőttképzést folytató intézmények nyilvántartásában szerepel.

(2) A továbbképzési programok minősítését, a továbbképzési pontértékek meghatározását az Országos Szociális és Gyermekvédelmi Továbbképzési és Szakvizsga Bizottság (a továbbiakban: Bizottság) végzi. A minősítés a 3. § (5) bekezdésének a)-b) pontja szerinti program esetén három évre, c)-e) pontja szerinti program esetében egyszeri alkalomra érvényes.

(3) A Bizottság a 3. § (5) bekezdésének a)-b) pontjában meghatározott és minősített továbbképzések jegyzékét megküldi a Nemzeti Szakképzési és Felnőttképzési Intézet Felnőttképzési Akkreditációs Testületének, amely - a jegyzékben megjelölt továbbképzés szervezőjének kérésére, az Fktv. 19. §-ának (3) bekezdése szerint - kiadja a programakkreditációt igazoló tanúsítványt.

(4) A továbbképzési programok minősítése a program benyújtásával egyidejűleg, minden év október 15-éig kérhető. A minősítési kérelmet a szociális ágazat irányításáért felelős miniszter által vezetett minisztérium (a továbbiakban: minisztérium) hivatalos lapjában legkésőbb a tárgyév augusztus 30-áig közzétett, a Bizottság által kiadott közlemény szerinti adatlapon kell benyújtani. Az adatlapot a Nemzeti Szakképzési és Felnőttképzési Intézetnek a Bizottság titkársági feladatait ellátó szervezeti egysége (a továbbiakban: Titkárság) részére 3 példányban kell benyújtani. A minősítési kérelemhez csatolni kell a minősítési díj befizetését igazoló dokumentum másolatát.

(5) A továbbképzési program minősítési díja a 3. § (5) bekezdésének a)-b) pontja szerinti program esetén a közalkalmazottakra vonatkozó „A” fizetési osztály I. fokozata szerinti illetmény havi összegének (a továbbiakban: alapdíj) 35%-a, a c)-e) pontja szerinti program esetén pedig az alapdíj 15%-a.

(6) A 3. § (5) bekezdésének a)-b) pontjába tartozó, érvényes minősítéssel rendelkező továbbképzési programok akkor indíthatók, ha a továbbképzést szervezők a tárgyévet megelőző év október 15-éig a 2. számú melléklet szerinti adatlapon bejelentik a Titkárságnak.

(7) A Bizottság a minősített, valamint az érvényes minősítéssel rendelkező és bejelentett továbbképzési programok listáját és pontértékét, a programok formáját, címét, célcsoportját, helyét, idejét, díját, a jelentkezés helyét, valamint a programengedély számát és a minősítés érvényességét minden év január 31-éig a minisztérium hivatalos lapjában közzéteszi.

(8) A (7) bekezdés szerint közzétett továbbképzési programok a közzététel évének december 31. napjáig szervezhetők. A továbbképzést szervezőknek

a) a megszervezésre került továbbképzési programokról a 3. számú melléklet szerinti adatlapot,

b) a megszervezésre nem került továbbképzési programokról a 4. számú melléklet szerinti adatlapot

a tárgyévet követő év február 28-áig meg kell küldeni a Titkárság részére.

(9) Ha a (8) bekezdés szerinti beszámolási kötelezettségnek a szervező nem tesz eleget, továbbképzési programot a beszámolás elmulasztásának évét követő évben nem indíthat.

4/A. § (1) A továbbképzés szervezője a 3. § (5) bekezdés szerinti minősített továbbképzésekről - csoportonként - nyilvántartást vezet.

(2) Az (1) bekezdés szerinti nyilvántartás a program engedélyszámát és címét, a továbbképzés helyszínét, időpontját, időtartamát, illetőleg a részvételi díjat, továbbá

a) a 3. § (5) bekezdésének a) pontja szerinti minősített továbbképzés esetében

aa) az A. 9034-1 r.sz. jelzésű tanfolyami naplót,

ab) az ismeretek számonkéréséről készült - a számonkérést végzők aláírásával ellátott - jegyzőkönyvet,

ac) írásbeli számonkérés esetén a továbbképzésben részt vevők által készített dolgozatot;

b) a 3. § (5) bekezdésének b) pontja szerinti minősített továbbképzés esetében a trénerek nevét és az alkalmazott módszert;

c) a 3. § (5) bekezdésének c) pontja szerinti minősített továbbképzés esetében az előadások címét;

d) a 3. § (5) bekezdésének d) pontja szerinti minősített továbbképzés esetében a tanulmányozott módszert;

e) a 3. § (5) bekezdésének e) pontja szerinti minősített továbbképzés esetében a fórumok szakmai témáját

tartalmazza.

(3) A továbbképzés szervezője - az (1)-(2) bekezdésben meghatározottakon túl - minden megszervezett továbbképzés esetében nyilvántartja a továbbképzésen kiadott és sorszámmal ellátott igazolásokat.

(4) A továbbképzés szervezőjének legalább egy alkalommal, legkésőbb a továbbképzés végén - kérdőív formájában - lehetőséget kell biztosítani a minősített továbbképzések résztvevői számára a továbbképzés értékelésére. A résztvevők által kitöltött kérdőívet a továbbképzés szervezője nyilvántartja.

(5) Az (1)-(4) bekezdés szerinti nyilvántartásokat (a továbbiakban együtt: továbbképzési nyilvántartás) a továbbképzés szervezőjének a továbbképzés lezárultát követően négy évig meg kell őrizni.

(6) A Bizottság, a Titkárság, illetve az általuk kijelölt szakértő jogosult a továbbképzési nyilvántartásba a helyszínen betekinteni. A betekintési jog gyakorlásához a továbbképzés szervezője köteles a továbbképzési nyilvántartást rendelkezésre bocsátani és az ahhoz kapcsolódó felvilágosítást megadni.

A szociális szakvizsga
5. § (1) Szociális szakvizsgát az a jelölt tehet, aki külön jogszabályban meghatározott felsőfokú szociális alapvégzettséggel (szociálpolitikus, szociális munkás, szociálpedagógus, szociális szervező) és az alapvégzettségének megfelelő területen legalább öt év egybefüggő szakmai gyakorlattal rendelkezik. Egybefüggő szakmai gyakorlatnak tekintendő, ha öt év alatt a megszakítás időtartama nem haladja meg a fél évet.

(2) Szociális szakvizsgát az az egyéb felsőfokú végzettséggel rendelkező jelölt is tehet, aki

a) a szociális alapvizsgát letette, feltéve, hogy a szociális alapvizsga és a szakvizsga között még nem telt el két év, vagy

b) szociális menedzseri végzettséggel rendelkezik, és legalább öt évig egybefüggően - összesítve legfeljebb fél év megszakítással - képesítéshez kötött tevékenységet végez, vagy

c)
(3) A személyes gondoskodást nyújtó szociális, gyermekjóléti vagy gyermekvédelmi intézményben pedagógus munkakörben foglalkoztatott, és a külön jogszabály alapján szociális szakvizsgára kötelezett személy, ha más jogszabály alapján pedagógus szakvizsgára is kötelezett, szociális szakvizsga kötelezettségének - választása alapján - a pedagógus szakvizsga letételével is eleget tehet.

(4) Szociális alapvizsgát az a jelölt tehet, aki egyéb felsőfokú végzettséggel rendelkezik, és a felsőfokú végzettség megszerzését követően

a) legalább öt évig egybefüggően - összesítve legfeljebb fél év megszakítással - felsőfokú végzettséget igénylő munkakörben képesítéshez kötött, személyes gondoskodást nyújtó tevékenységet végzett,

b) a gyámügyi, a gyermekvédelmi, illetve a szociális igazgatás vagy a szociális képzés területén legalább ötéves - összesítve legfeljebb fél évre megszakított - felsőfokú végzettséget igénylő munkakörben végzett szakmai gyakorlattal rendelkezik.

(5) A gyermekvédelmi szakellátás területén személyes gondoskodást végző, egyéb felsőfokú végzettséggel rendelkező személy alapvizsgát tehet akkor is, ha a felsőfokú végzettség megszerzését követően a közoktatás területén szerzett ötéves egybefüggő - összesítve legfeljebb fél évre megszakított - szakmai gyakorlatot.

(6) A szociális alapvizsgára bocsátás feltétele a szociális alapismereteket nyújtó tanfolyam elvégzése. A szociális alapismereteket nyújtó tanfolyam óraszáma 120 óra. A tanfolyam elvégzése és az alapvizsga letétele közötti időszak nem haladhatja meg az egy évet.

6. § (1) Szociális alapismereteket nyújtó tanfolyamot, valamint alap- és szakvizsgát szociális szakvizsgáztatási joggal rendelkező szociális alapképzést folytató felsőoktatási intézmény és a Nemzeti Szakképzési és Felnőttképzési Intézet (a továbbiakban: vizsgajoggal rendelkező intézmény) szervezhet.

(2) Szociális alapvizsga, illetve szakvizsga évente egyszer, február 1-je és május 31-e között szervezhető. A vizsgára bocsátás iránti kérelmet a tárgyévet megelőző év szeptember 1-jéig kell benyújtani a jelölt által választott, vizsgajoggal rendelkező intézményhez.

(3) A kérelemhez csatolni kell

a) a felsőfokú végzettséget tanúsító oklevél másolatát,

b) a felsőfokú végzettséget igénylő munkakörben végzett, képesítéshez kötött tevékenység, illetve a szakmai gyakorlat időtartamáról szóló munkáltatói igazolást vagy igazolásokat, és szakmai életrajzot, továbbá

c) szakvizsga esetén a szociális alapvizsga oklevelének másolatát, amennyiben a jelölt számára a szociális alapvizsga letétele előírt.

(4) A szociális alapismereteket nyújtó tanfolyam díjának, a szociális alapvizsga és szociális szakvizsga díjának, a pótvizsga díjának, valamint a vizsgáztatói díjnak az összegét a tárgyévet megelőző év december 31-éig a minisztérium hivatalos lapjában közzé kell tenni. A szociális szakvizsga díja tartalmazza a vizsgára történő felkészítés díját is. A vizsgadíjakat ahhoz a vizsgajoggal rendelkező intézményhez kell befizetni, ahol a jelölt vizsgára való jelentkezését elfogadták. Amennyiben a jelölt a vizsgadíjat, illetve az alaptanfolyami díjat a vizsgajoggal rendelkező intézmény által megadott határidőben nem fizeti be, a vizsgát, alaptanfolyamot nem kezdheti meg.

(5) A szociális alapismereteket nyújtó tanfolyam képzési programját a Bizottság minősíti.

7. § (1) Szociális szakvizsgát a jelölt az általa választott témacsoportból tehet.

(2) A jelölt az alábbi témacsoportok közül választhat:

a) családvédelem, családgondozás;

b) gyermekjóléti alapellátás;

c) gyermekvédelmi szakellátás;

d) idősek szociális ellátása;

e) pszichiátriai és szenvedélybetegek szociális ellátása;

f) fogyatékosok szociális ellátása, rehabilitációja;

g) hajléktalanellátás

(3)-(4)

8. § (1) A szociális alapvizsga és a szociális szakvizsga írásbeli és szóbeli részből áll. Szóbeli vizsgára csak az bocsátható, aki sikeres írásbeli vizsgát tett. Az írásbeli vizsgát a vizsgabizottság értékeli.

(2) Az írásbeli vizsgán a rendfenntartás a vizsgát felügyelő személy feladata. Az írásbeli vizsga csak akkor tekinthető érvényesnek, ha a jelölt a feladatlapot és a megoldást aláírásával látja el és a vizsgát felügyelő személynek adja át.

(3) Ha a jelölt az írásbeli vizsgára vonatkozó szabályokat megszegi, a vizsgát felügyelő személy figyelmezteti. Ismételt vagy súlyos szabályszegés esetén a vizsgabiztos a jelölt vizsgáját felfüggesztheti. Felfüggesztés esetén az írásbeli vizsgát meg kell ismételni.

(4) A szóbeli vizsgát háromtagú vizsgabizottság előtt kell letenni. A vizsgabizottság a jelölt vizsgáját zárt tanácskozáson értékeli és döntését nyilvánosan hirdeti ki.

(5) A szóbeli vizsgáról jegyzőkönyvet kell készíteni, amelyet a vizsgabizottság tagjai aláírnak. A jegyzőkönyvben fel kell tüntetni a jelölt személyi adatait, a vizsga tárgyát, időpontját és értékelését.

9. § (1) Az alapvizsga és a szakvizsga értékelése az érvényes írásbeli és a szóbeli vizsga alapján a következő lehet:

a) kiválóan megfelelt,

b) jól megfelelt,

c) megfelelt,

d) nem felelt meg.

(2) A sikertelen vizsga, illetve vizsgarész legfeljebb két alkalommal ismételhető meg. Az ismétlővizsgát a sikertelen vizsgát követő évben kell letenni.

(3) Sikeres alapvizsga esetén a jelölt az 5. számú melléklet szerinti oklevelet kap.

(4) Sikeres szakvizsga esetén

a) a felsőfokú szociális végzettséggel rendelkező jelölt szakvizsgázott szociálpolitikus vagy szakvizsgázott szociális munkás, illetőleg szakvizsgázott szociálpedagógus vagy szakvizsgázott szociális szervező cím használatára jogosító 6. számú melléklet szerinti oklevelet kap;

b) az egyéb felsőfokú végzettséggel rendelkező jelölt a szociális szakvizsga letételét igazoló 7. számú melléklet szerinti oklevelet kap.

(5) Az oklevél egyetemi vagy főiskolai végzettséget nem tanúsít és az alapvégzettség szintjét nem változtatja meg.

Az Országos Szociális és Gyermekvédelmi Továbbképzési és Szakvizsga Bizottság
10. § (1) A Bizottság kilenc tagból áll. Elnökét és tagjait a szociális ágazat irányításáért felelős miniszter (a továbbiakban: miniszter) kéri fel, ötévi időtartamra. A Bizottság ügyrend szerint ülésezik.

(2) A Bizottság összetétele a következő:

a) elnök;

b) három fő a szociális, illetve gyermekvédelmi képzés területéről;

c) három fő a szociális, illetve gyermekvédelmi szolgáltatások területéről;

d) két fő a minisztériumból.

11. § A Bizottság feladatai a következők:

a) a Bizottság ügyrendjének kidolgozása;

b) a továbbképzések szakmai követelményrendszerének a kidolgozása;

c) a továbbképzési programok minősítése, pontértékeinek meghatározása;

d) a továbbképzések szakmai felügyelete;

e) a szociális alapismereteket nyújtó tanfolyam képzési programjának a minősítése, elfogadása;

f) az alapvizsga, valamint szakvizsga szakmai és vizsgáztatási követelményeinek meghatározása;

g) a vizsgajog elnyerésére irányuló pályázatok elbírálása;

h) a szociális szakvizsga elnöki névjegyzékbe történő jelentkezések elbírálása;

i) a szociális alap- és szakvizsga vizsgaszabályzatának jóváhagyása;

j) a továbbképzésekkel, szociális alaptanfolyamokkal, illetőleg a vizsgáztatással kapcsolatos bejelentések, panaszok kivizsgálása.

12. § (1)

(2) A Titkárság feladatai

a) a továbbképzésekkel kapcsolatosan

aa) a továbbképzési programok minősítésre történő előkészítése, a minősítés után az érintettek kiértesítése,

ab) a továbbképzési tájékoztatók elkészítése és kiadása,

ac) kapcsolattartás a továbbképzést folytató szervezetekkel,

ad) a továbbképzésekkel kapcsolatos adminisztráció, információszolgáltatás,

ae) a szakértők felkérésével kapcsolatos feladatok,

af) a továbbképzések tapasztalatainak évenkénti értékelése, és erről beszámoló készítése a miniszternek;

b) a szociális alap- és szakvizsgákkal kapcsolatosan

ba) a szociális alapismereteket nyújtó tanfolyamok programjának kidolgoztatása, a tanfolyamot szervezőkkel való kapcsolattartás,

bb) az alap- és szakvizsga tananyagainak, vizsgatételeinek és feladatainak a kidolgoztatása, kiadása,

bc) az alap- és szakvizsgára jelentkezések koordinálása, a szakvizsgára vonatkozó dokumentumok vezetése és kezelése,

bd) a vizsgabizottsági elnökök felkérése,

be) a vizsgabizottsági elnökök és tagok felkészítése, tevékenységük figyelemmel kísérése,

bf) a vizsgák szabályszerű lebonyolításának ellenőrzése.

bg)
12/A. § (1) A szociális alap- és szakvizsgaelnöki feladatait csak a témacsoportonként összeállított szociális szakvizsgaelnöki névjegyzékbe (a továbbiakban: névjegyzék) felvett személyek láthatják el.

(2) A névjegyzékbe pályázat alapján öt évre az vehető fel, aki az adott témacsoport vonatkozásában

a) legalább ötéves gyakorlattal rendelkező egyetemi vagy főiskolai oktató, vagy

b) az adott szakterületen legalább ötéves szakmai gyakorlattal és szociális vagy közigazgatási szakvizsgával rendelkezik.

(3) Öt év eltelte után a névjegyzékbe felvett személyt - ha újabb pályázatot nem nyújt be - a névjegyzékből törölni kell.

(4) A névjegyzékbe való felvétel iránti pályázatokat a témacsoport vagy témacsoportok megjelölésével minden év szeptember hónapjának 15. napjáig a Titkársághoz kell benyújtani. A pályázat benyújtásával egyidejűleg az alapdíj 10%-ának megfelelő bírálati díjat kell fizetni. A pályázatok elbírálásáról és a névjegyzékbe történő felvételről a Bizottság minden év október 30. napjáig dönt.

(5) A Bizottság a névjegyzékbe felvett és törölt személyekről évente egyszer közleményt tesz közzé a minisztérium hivatalos lapjában.

13. § (1)

(2) A vizsgabizottságok elnökeit a Titkárság, a tagokat pedig a vizsgajoggal rendelkező intézmény kéri fel.

(3) A vizsgajog elnyerésére az a felsőfokú szociális végzettséget adó képzések szervezésére jogosult felsőoktatási intézmény nyújthat be pályázatot, amelyik

a) vállalja, hogy tizenöt vagy annál több fő jelentkezése esetén szociális alap- és szakvizsgát, szociális alapismereteket nyújtó tanfolyamot szervez, és

b) a felsőfokú szociális végzettséget adó képzések szervezését önálló oktatási-szervezeti egységként működteti, és a szak oktatóinak legalább a fele az intézménnyel munkaviszonyban vagy közalkalmazotti jogviszonyban áll.

(4) A vizsgajog elnyerésére irányuló pályázatot minden év május 15-éig a Titkárságon keresztül a Bizottsághoz kell benyújtani a (3) bekezdésben foglalt feltételek igazolására szolgáló dokumentumokkal együtt.

(5) A vizsgajogot elnyert intézmény öt évig jogosult szociális alap- és szakvizsga szervezésére. Ha a vizsgajog elnyerését követő öt éven belül bekövetkezett változás folytán a vizsgajogot elnyert intézmény nem teljesíti a (3) bekezdésben foglalt feltételeket, a vizsgajog megszűnik. Ezt a tényt a vizsgajogot elnyert intézmény haladéktalanul köteles bejelenteni a Titkárságon keresztül a Bizottságnak. A vizsgajog megszűnését a Bizottság állapítja meg.

(6) A vizsgajog elnyerésére a Bizottság a felsőfokú szociális végzettséget adó képzések szervezésére jogosult felsőoktatási intézmények számára pályázatot ír ki. A Bizottság a vizsgajoggal rendelkező intézmények nevét és címét, valamint a vizsgajog megszűnését a minisztérium hivatalos lapjában közzéteszi.

(7) A vizsgajoggal rendelkező intézmény a szociális alap- és szakvizsgát a Bizottság által jóváhagyott vizsgaszabályzatban foglaltak szerint bonyolítja.

14. § (1) Az alap- és szakvizsgát úgy kell megszervezni, hogy egy vizsgabizottság egy vizsganapjára legfeljebb húsz vizsgázó jusson.

(2) A szociális alapvizsga, valamint szakvizsga időpontját a 6. § (2) bekezdésében szereplő időszakban lehet kitűzni. Ha az adott vizsgaidőszakban a vizsgajoggal rendelkező intézmény nem tervez alap-, illetve szakvizsgát, a jelentkezési lapokat továbbítja ahhoz a vizsgajoggal rendelkező intézményhez, amely az adott témacsoportból vizsgát szervez, és erről a jelöltet értesíti. Ha az adott vizsgaidőszakban egyetlen vizsgajoggal rendelkező intézmény sem szervez szakvizsgát, a szakvizsgát a Titkárság által kijelölt vizsgabizottság előtt lehet letenni.

(3) A vizsgabizottság tagjait vizsgáztatói díj illeti meg. A minisztérium a vizsgáztatói díj összegét - a 6. § (4) bekezdése szerint - közzéteszi hivatalos lapjában.

Egyéb rendelkezések
15. § (1) A személyes gondoskodást nyújtó intézmény vezetője (a továbbiakban: munkáltató) éves továbbképzési tervet köteles készíteni.

(2) A továbbképzési terv tartalmazza

a) a tárgyévben továbbképzésben résztvevők és a jogszabály által szakvizsgára kötelezettek, valamint az arra önként jelentkezők várható számát, munkakörük és a várható távolléti idő feltüntetésével;

b) a továbbképzésben, illetőleg felkészítő tanfolyamon résztvevők helyettesítésére vonatkozó tervet;

c) a továbbképzésre, felkészítő tanfolyamra és szakvizsgára fordítható források megjelölését és felosztását;

d) a továbbképzési kötelezettségüket teljesítők számát, az anyagi elismerés összegét és kifizetésének időpontját.

(3) A munkáltató köteles az éves továbbképzési tervben szereplő munkavállaló számára a továbbképzésen való részvétel idejére munkaidő-kedvezményt biztosítani, erre az időre távolléti díjat fizetni, a továbbképzés részvételi díját viselni. Az 1993. évi III. törvény 92/D. §-ának (2) bekezdése szerinti anyagi elismerést annak a munkáltatónak kell kifizetnie, amellyel a továbbképzésben részt vett személy a továbbképzési kötelezettség teljesítésének időpontjában munkaviszonyban, illetve közalkalmazotti jogviszonyban áll.

(4) A munkáltatónak a munkaviszony, illetve a közalkalmazotti jogviszony megszűnésekor a működési nyilvántartásba vételről szóló igazolást, valamint a továbbképzési kötelezettség teljesítését igazoló dokumentumokat át kell adnia a munkavállaló részére.

(5) A jogszabály által szakvizsgára kötelezettek esetében a szociális alapismereteket nyújtó tanfolyam, valamint az alap- és szakvizsgával kapcsolatos munkaidő-kedvezmény, távolléti díj, tanfolyami- és vizsgadíj a munkáltatót terheli. Ha a szakvizsgára kötelezett a vizsgán vagy a vizsgarészen nem felel meg, a megismételt vizsgával vagy vizsgarésszel kapcsolatosan munkaidő-kedvezményre nem jogosult és a megismételt vizsgával vagy vizsgarésszel kapcsolatos költségek és díjak őt terhelik. A szakvizsgára önként jelentkezők esetében a munkáltató tanulmányi szerződésben a költségek és a díj megtérítését részben vagy egészében átvállalhatja.

15/A. §
Záró rendelkezések
16. § (1) Ez a rendelet a kihirdetését követő 8. napon lép hatályba.

(2)

(3)

1. számú melléklet a 9/2000. (VIII. 4.) SzCsM rendelethez
Sorszám: ............/............

Igazolás továbbképzésen való részvételről
I. Személyi adatok
1. Név: ...............................................................................................................................

2. Születési, családi és utónév: .............................................................................................

3. Születési hely, idő: ...........................................................................................................

4. Anyja neve: .....................................................................................................................

5. Működési nyilvántartási szám: ..........................................................................................

II. Továbbképzési adatok
1. A továbbképzés formája (a megfelelő szöveg aláhúzandó):

	 
	 
	 

	 tanfolyam 
szakmai műhely
	 személyiségfejlesztő foglalkozás 
szakmai tanácskozás
	 tanulmányút


2. A továbbképzés engedélyszáma: ............................................................................

3. A továbbképzés címe: ............................................................................................

4. A továbbképzés szervezője: ...................................................................................

5. A továbbképzési pontérték: ....................................................................................

6. A továbbképzés időpontja: .....................................................................................

7. A továbbképzés helyszíne: ......................................................................................

Az I. pontban megnevezett személy a II. pontban szereplő továbbképzésen részt vett, annak feltételeit teljesítette.

Kelt:............................................, .............. év ................................... hónap ..... napján

P. H.

........................................................................... 
a továbbképzés szervezőjének cégszerű aláírása

2. számú melléklet a 9/2000. (VIII. 4.) SzCsM rendelethez
Bejelentőlap a program továbbképzési jegyzékben való megjelentetéséhez
A Bizottság által minősített továbbképzési programnak a szociális ágazat irányításáért felelős minisztérium hivatalos lapjában való megjelenéséhez
	 1. A továbbképzési programot indító megnevezése, címe:
	 

	 2. A program címe:
	 

	 3. A program minősítése érvényes:
	 

	 4. A program célja, tartalma:
	 

	 5. A program célcsoportja:
	 

	 6. A szerezhető továbbképzési pontérték:
	 

	 7. A program indításának tervezett időpontja:
	 

	 8. A program időtartama (óra):
	 

	 9. A program indításának tervezett helyszíne:
	 

	 10. A résztvevő által fizetendő részvételi díj:
	 

	 11. A továbbképzést szervező személy neve, telefonszáma:
	 

	 12. A program engedélyszáma:
	 

	 13. A 28/1998. (VI. 17.) NM rendelet alapján az egészségügyi továbbképzési rendszerben a program engedélyszáma:
	 

	 14. A 277/1997. (XII. 22.) Korm. rendelet alapján a pedagógus továbbképzési rendszerben a program indítási engedélyszáma:
	 

	 15. A 48/2001. (XII. 29.) OM rendelet alapján a felnőttképzést folytató intézményekről vezetett nyilvántartási szám:
	 


Megjegyzés: A 13-15. pontot csak akkor kell kitölteni, ha a program, illetve intézmény rendelkezik az adott engedély-, illetve nyilvántartási számmal.

Nyilatkozat
A táblázat 1. pontjában megnevezett szervezet nevében kijelentem, hogy a közölt adatok - a 9. és 10. pontok kivételével - a minősített pályázattól nem térnek el, a valóságnak megfelelnek.

Tudomásul veszem, hogy a közölt adatoktól a szociális ágazat irányításáért felelő miniszter által vezetett minisztérium hivatalos lapjában való megjelenés után nem áll módunkban eltérni, illetve a kiküszöbölhetetlen változásokat (amelyek nem érinthetik az egy főre jutó részvételi díj mértékét) előzetesen kötelesek vagyunk írásban egyeztetni az Országos Szociális és Gyermekvédelmi Továbbképzési és Szakvizsga Bizottság Titkárságával.

Kelt:..............................................., ........... év ................................... hónap ..... napján

P. H.

........................................................................... 
a továbbképzés szervezőjének cégszerű aláírása

3. számú melléklet a 9/2000. (VIII. 4.) SzCsM rendelethez
Beszámoló a megelőző évben indított továbbképzési programokról
(Minden indított csoportra külön kell elkészíteni!)
1. A továbbképzésre vonatkozó információk
Továbbképzés engedélyszáma: ............................................................................................

Továbbképzés címe: ............................................................................................................

Továbbképzést szervező megnevezése: ................................................................................

Továbbképzést szervező címe: .............................................................................................

A továbbképzést szervező személy neve, telefonszáma: .........................................................

Továbbképzés akkreditációjának érvényességi ideje: ............................................................

A továbbképzés kezdő és záró időpontja: .............................................................................

A továbbképzés helyszíne: .......................................................................... (intézmény neve)

...................................................................... (megye) ............................................. (város)

........................................................................... (út/utca/stb.) ............................. (házszám)

2. A célcsoportra vonatkozó információk
2.1. A továbbképzésen résztvevők szakterület szerinti összetétele:

	 
	 
	 
	 

	 Családvédelem, családgondozás
	 fő
	 Idősek szociális ellátása
	 fő

	 Gyermekjóléti alapellátás
	 fő
	 Hajléktalan ellátás
	 fő

	 Gyermekvédelmi szakellátás
	 fő
	 Fogyatékosok szociális ellátása,
	 fő

	 
	 
	 rehabilitációja
	 

	 Pszichiátriai és szenvedélybetegek szociális ellátása
	 fő
	 Egyéb, az előző szakterületekbe nem besorolható
	 fő


2.2. A továbbképzésen résztvevők jellemzően (kérjük a megfelelőt aláhúzni):

Egy intézményben, szolgáltatásban dolgoznak

A szervezés helyszínén, de különböző intézményben, szolgáltatásban dolgoznak

A régió különböző intézményeiben, szolgáltatásaiban dolgoznak

Az ország különböző területein működő intézményekben, szolgáltatásokban dolgoznak

3. A beszámoló további részében maximum 2 oldal terjedelemben részletesen fejtse ki az alábbiakat:
A tervezett tematika megvalósult-e a továbbképzés során, és ha nem, mi volt az oka?

A választott oktatási módszer alkalmazhatóságának tapasztalatai

A résztvevők szakmai ismeretszintje

Több célcsoport részvétele esetén az eltérő munkakörben/munkaterületen dolgozók együttműködési szintje, készsége

A továbbképzéssel kapcsolatos tapasztalatok összegzése (a résztvevők aktivitása, passzivitása, esetleges problémák felmerülése stb.), illetve az elvégzett elégedettség-vizsgálat összesített eredménye.

Kelt:..............................................., ........... év ................................... hónap ..... napján

P. H.

........................................................................... 
a továbbképzés szervezőjének cégszerű aláírása

A beszámolót minden megszervezett, akkreditált továbbképzési programról a továbbképzés megszervezését követő év február 28-áig kell megküldeni a Titkárság címére:

Nemzeti Szakképzési és Felnőttképzési Intézet, 3100 Salgótarján, Kossuth út 8.

1. számú melléklet: A továbbképzés elvégzéséről igazolást kapott résztvevők névsora, a kiadott igazolások sorszámával, a résztvevők működési nyilvántartási számával.

2. számú melléklet: Az elégedettség-vizsgálat kérdőíve

A beszámoló csak a mellékletekkel együtt fogadható el!

4. számú melléklet a 9/2000. (VIII. 4.) SzCsM rendelethez
Bejelentőlap a megelőző évben nem indított továbbképzési programról
1. A továbbképzésre vonatkozó információk
Továbbképzés engedélyszáma: ........................................................................................

Továbbképzés címe: ........................................................................................................

Továbbképzést szervező megnevezése: ............................................................................

Továbbképzést szervező címe: .........................................................................................

A továbbképzést szervező személy neve, telefonszáma: ....................................................

Továbbképzés akkreditációjának érvényességi ideje: .......................................................

2. A továbbképzés elmaradásának oka
(Kérjük fejtse ki, hogy a továbbképzési program miért nem került megszervezésre!)

...........................................................................................................................................

...........................................................................................................................................

...........................................................................................................................................

...........................................................................................................................................

...........................................................................................................................................

Kelt:................................................, .......... év ................................... hónap ..... napján

P. H.

........................................................................... 
a továbbképzés szervezőjének cégszerű aláírása

5. számú melléklet a 9/2000. (VIII. 4.) SzCsM rendelethez
Szám: ............................................

Oklevél
Ezt az oklevelet ............................................részére állítottuk ki, aki ............................................ (városban, községben) ..... év ..... hónap ..... napján született, anyja neve ............................................

A fent nevezett ..... év ..... hónap..... napján a vizsgabizottság előtt ............................................ eredménnyel

szociális alapvizsgát tett.

Kelt: ............................................, év ..... hónap ..... napján.

P. H.

	 ............................................
	 ............................................

	 a vizsgabizottság elnöke
	 a vizsgáztató intézmény vezetője


6. számú melléklet a 9/2000. (VIII. 4.) SzCsM rendelethez
Szám: ............................................

Oklevél
Ezt az oklevelet ............................................ részére állítottuk ki, aki ............................................ (városban, községben) .....év ..... hónap ..... napján született, anyja neve: ............................................

A fent nevezett ..... év ..... hónap ..... napján ............................................ témacsoportból a ............................................ szakvizsgabizottsága előtt ............................................ eredménnyel szociális szakvizsgát tett.

A jelen oklevél a fent nevezettet szakvizsgázott ............................................ cím használatára jogosítja.

Kelt: ............................................, év ..... hónap ..... napján.

P. H.

	 ............................................
	 ............................................

	 a szakvizsgabizottság elnöke
	 a vizsgáztató intézmény vezetője


7. számú melléklet a 9/2000. (VIII. 4.) SzCsM rendelethez
Szám: ............................................

Oklevél
Ezt az oklevelet ............................................ részére állítottuk ki, aki ............................................ (városban, községben) ..... év ..... hónap ..... napján született, anyja neve: ............................................

A fent nevezett ..... év ..... hónap ..... napján a ............................................ témacsoportból ............................................ szakvizsgabizottsága előtt ............................................ eredménnyel eleget tett a szociális szakvizsga követelményeinek.

Kelt: ............................................ év ..... hónap ..... napján.

P. H.

	 ............................................
	 ............................................

	 a szakvizsgabizottság elnöke
	 a vizsgáztató intézmény vezetője


8-9. számú melléklet a 9/2000. (VIII. 4.) SzCsM rendelethez
